Kuntarakennelakiluonnos

780/00.03.00/2013

Kh § 101	
Valtiovarainministeriön lausuntopyyntö 22.11.2012:

”Pääministeri Jyrki Kataisen hallituksen hallitusohjelman mukaan hallitus toteuttaa koko maan laajuisen kuntauudistuksen, jonka tavoitteena on vahvoihin peruskuntiin pohjautuva elinvoimainen kuntarakenne. Osana kuntauudistusta hallitus käynnisti syksyllä 2011 hallitusohjelman mukaisen koko maan kattavan selvityksen kullekin alueelle tarkoituksenmukaisesta kunta- ja palvelurakenteesta. Kunnallishallinnon rakenne -työryhmän selvitys Elinvoimainen kunta- ja palvelurakenne (valtiovarainministeriön julkaisuja 5a/2012 ja 5b/2012) valmistui helmikuussa 2012.

Valtiovarainministeriö asetti helmikuussa 2012 kuntarakennelakia valmistelevan työ- ryhmän, jonka tehtävänä oli seurata ja arvioida kunta- ja palvelurakenneselvityksestä saa tavaa palautetta ja sen pohjalta laatia yhteenveto alue- ja kuulemiskierroksesta sekä tehdä uudistuksen vaikutusarviointi ja laatia tarkennettu esitys uudistuksen kriteereistä ja toteuttamistavoista. Lisäksi työryhmän tuli valmistella luonnos hallituksen esityksestä kuntauudistusta ohjaavaksi rakennelaiksi.

Hallitus linjasi kuntauudistuksen etenemistä iltakoulussaan 5.6.2012 sekä antoi seuraavana päivänä tiedonannon eduskunnalle kuntauudistuksen etenemisestä (VNT 2/2012 vp). Hallitus antoi linjauksissaan määrittelemiensä tarkastelunäkökulmien perusteella tarkempien uudistuksen kriteerien valmistelun rakennelakia valmistelevan työryhmän tehtäväksi. Työryhmän valmistelemat tarkemmat kriteerit vahvistettiin hallinnon ja aluekehityksen ministerityöryhmässä 27.6.2012.

Nyt kyseessä oleva kuntarakennelakiluonnos on valmisteltu hallituksen linjausten pohjalta. Esityksessä ehdotetaan muutettavaksi nykyistä kuntajakolakia, ja samalla lain nimike muutettaisiin sen sisältöä paremmin kuvaavaksi kuntarakennelaiksi. Lakiin lisättäisiin säännökset kuntien selvitysvelvollisuudesta, selvitysperusteista ja niistä poikkeamisesta sekä muutettaisiin kuntien yhdistymisen taloudellista tukea koskevia säännöksiä. Lisäksi ehdotetaan kielilain muuttamista eräiltä osin.

Sosiaali- ja terveyspoliittinen ministerityöryhmä on linjannut palvelurakenneuudistuksen jatkoa 15.11.2012. Näitä linjauksia koskeva muistio on tämän lausuntopyynnön liitteenä 4.

Valtiovarainministeriö pyytää jakelussa mainituilta tahoilta lausuntoa oheisesta luonnoksesta yleisesti sekä erityisesti lausumaan seuraavista kysymyksistä:

- selvitysvelvollisuudesta, selvitysperusteista (ml. poikkeusperusteista) ja selvitysvelvollisuuden sisällöstä;
- esityksen sisältämistä määräajoista ja menettelyistä;
- valtioneuvoston toimivallasta päättää kuntajaon muuttamisesta;
- yhdistymisavustuksien ehdoista ja määrästä;
- sosiaali- ja terveydenhuollon tehtävien turvaamisesta sosiaali- ja terveydenhuollon palvelurakennetta koskevien linjausten mukaisesti.

Lausunnot pyydetään toimittamaan viimeistään 7.3.2013 mennessä sähköpostitse osoitteeseen valtiovarainministerio@vm.fi.”

Rakennelakiluonnoksessa esitetään muutettavaksi nykyistä kuntajakolakia, jonka nimike muutettaisiin sisältöä paremmin vastaavaksi kuntarakennelaiksi.

Kunnan tulisi selvittää kuntien yhdistymistä, jos se täyttää yhdenkin laissa säädetyistä selvitysperusteista. Kunta ei kuitenkaan voisi jättäytyä selvityksen ulkopuolelle, vaikkei yksikään selvitysperusteista täyttyisi, jos alueella ei muutoin ole saavutettavissa toiminnallista kokonaisuutta. Kunta voi hakea poikkeusta, mutta poikkeaminen voi koskea vain selvitysaluetta, ei selvitysvelvollisuutta. 

Selvityksen tavoitteena olisi saada aikaan esitys kuntien yhdistymisestä ja siihen liittyvä yhdistymissopimus. Selvityksen tulisi kuitenkin aina sisältää vähintään suunnitelma hallinnon ja palvelujen järjestämisestä sekä palvelujen tuottamisesta selvitysalueella sekä selvitykset yhdistymisen vaikutuksista kuntien yhteistoimintaan ja taloudellisesta tilanteesta. Lisäksi selvityksessä tulee olla arvio asukkaiden osallistumis- ja vaikutusmahdollisuuksien ja lähidemokratian toteutumisesta sekä yksityiskohtainen arvio kuntien yhdistymisen eduista ja haitoista. 

Selvitysperusteet
- alle 20 000 asukasta
- työpaikkaomavaraisuus alle 80 % tai kunnasta käy väh. 25 % työssäkäyvästä väestöstä työssä keskuskaupungissa 
- kunnan tai siihen rajoittuvan kunnan keskustaajama ulottuu kunnan rajan yli
- keskustaajamaan kytkeytyvä lähitaajama ulottuu kunnan rajan yli
- toisen kunnan keskustaajaman kasvupaine kohdistuu merkittävästi kunnan lähitaajamaan 
- kunta täyttää kriisikuntakriteerit (peruspalvelujen valt.osuuslain 63a §)
- kunta täyttää kriisiytyvän talouden kriteerit (kuudesta raja-arvosta täyttyy neljä kolmessa edellisessä tilinpäätöksessä tai viimeisimmässä tilinpäätöksessä taseen alijäämä on vähintään 500 €/as ja kahdessa sitä edeltäneessä tilinpäätöksessä taseessa on kertynyttä alijäämää)

Aikataulu
- 7.3.2013	lausuntoaika päättyy
- 30.11.2013	kuntien ilmoitus, minkä kunnan/kuntien kanssa se 
	selvittää yhdistymistä
- 2013 loppu	hallitus arvioi kuntauudistuksen etenemistä
- 1.4.2014 	kuntien selvitykset ja mahdolliset yhdistymisesitykset 			vuosille 2014-17

Mikäli kunta ei ole 1.4.2014 mennessä tehnyt esitystä yhdistymisestä, voi valtiovarainministeriö määrätä tarvittaessa erityisen kuntajakoselvityksen toimittamisesta. 

Päätöksenteko kuntien yhdistymisestä perustuisi pääsääntöisesti kuntien yhteiseen esitykseen. Valtioneuvosto voisi hylätä kuntien yhteisen esityksen, jos esitetty yhdistyminen olisi ilmeisesti vastoin kuntajaon muuttamisen edellytyksiä.

Valtioneuvosto voisi päättää, kuntajakoselvittäjän esityksestä, kuntien yhdistymisestä valtuuston vastustuksesta huolimatta tilanteessa, jossa erityisen vaikeassa taloudellisessa asemassa olevan kunnan arviointimenettelyssä olevan kunnan asukkaiden palvelujen turvaaminen edellyttää kuntajaon muutosta (koskee vain ns. kriisikuntia).

Kuntien henkilöstön asema turvattaisiin säätämällä siirtyvän henkilöstön viiden vuoden irtisanomissuojasta.

Lakiluonnos sisältää lisäksi määräykset yhdistymisselvityksen kustannuksista, yhdistymisavustuksesta ja valtionosuuksien vähenemisen korvaamisesta.

Lain keskeiset ehdotukset ovat

oheismateriaalina nro 3.

Nykyisen hallituksen hallitusohjelma sisältää kuntauudistuksen toteuttamisen. Osana sitä valmistui helmikuussa 2012 kunnallishallinnon rakennetyöryhmän selvitys, josta Kouvolan kaupunginvaltuusto antoi lausuntonsa 19.3.2012. Työryhmä ehdotti kuntajakoselvityksen tekemistä Kouvolan ja Iitin kesken. Kaupunki totesi lausunnossaan mm. kannattavansa työryhmän esitystä, olevansa valmis sekä kuntien väliseen vapaaehtoiseen selvitystyöhön että ministeriön käynnistämään erityiseen kuntajakoselvitykseen ja ilmoitti, että kuntaliitos voidaan kaupungin näkemyksen mukaan toteuttaa vuoden 2017 alusta lukien. 

Kouvolan osalta mikään kuntarakennelain selvitysperuste ei täyty, joten selvitysvelvollisuutta ei ole. Kouvolan tulee kuitenkin osallistua yhdistymisselvitykseen, jos alueella ei muuten ole saavutettavissa laissa tarkoitettua toiminnallista kokonaisuutta. Lisäksi, jos selvitysalueiden ulkopuolelle on jäämässä kunta, joka muodostaisi toiminnallisen kokonaisuuden viereisen kunnan (Kouvola) kanssa, on näiden kuntien selvitettävä yhdessä kuntien yhdistymistä. 

Iitti kuuluu lakiluonnoksen mukaan kuntiin, joiden tulee selvittää yhdistymistä. Selvityskriteerit eivät kuitenkaan edellytä sitä, että Iitti tekee selvityksen nimenomaan Kouvolan kanssa, vaan vaihtoehtoja voi olla muitakin. Valintaa rajoittaa kuitenkin se, että selvitysalueen on oltava laissa tarkemmin määrätyt kuntajaon muuttamisen edellytykset täyttävä toiminnallinen kokonaisuus. 

Valtiovarainministeriö pyytää samassa yhteydessä lausuntoa myös sosiaali- ja terveydenhuollon palvelurakennetta koskevista linjauksista. Tähän liittyvä muistio on

oheismateriaalina nro 4.

Sosiaali- ja terveyspoliittisen ministerityöryhmän on esittänyt sosiaali- ja terveydenhuollon palvelurakennetta koskevaksi linjaukseksi seuraavaa:

• keskeinen linjaus on kaksiportainen järjestelmä: uusi laaja perustaso, jota tukee erityisvastuutaso.
• sosiaali- ja terveydenhuollon järjestämis- ja rahoitusvastuu on kunnilla
• laajan perustason väestöpohja on vähintään noin 50.000-100.000 asukasta
• erikoissairaanhoidon ja perusterveydenhuollon integraation lisäksi uudistuksella vahvistetaan myös sosiaali- ja terveyspalveluiden integraatiota
• integraatio muuhun kunnalliseen päätöksentekoon tärkeä
• painopisteen siirto entistä varhaisempaan puuttumiseen
• erityisvastuualueita on viisi; erityisvastuualueiden rooli ja tehtävät tarkentuvat siten, että kuntien asema palvelujen järjestäjänä vahvistuu

Kuntarakennelakiluonnoksen osalta Kouvolan kaupunki toteaa lausuntonaan seuraavaa:

Hallitusohjelman mukainen kuntauudistus, joka tavoitteena on vahvoihin peruskuntiin pohjautuva elinvoimainen kuntarakenne, on oikeansuuntainen. Tällä kuntarakenteella on tarkoitus turvata laadukkaat ja yhdenvertaiset kunnalliset palvelut asiakaslähtöisesti koko maassa. Kuntarakennelakiluonnos toteuttaa hallitusohjelman mukaista kuntauudistusta. 

Kouvolan kaupunki pitää tärkeänä, että selvitysalue täyttää hallitusohjelman ja rakennelakiluonnoksen lähtökohtina olevat elinvoimaisen peruskunnan kriteerit eli on kuntajaon muuttamisen edellytykset täyttävä toiminnallinen kokonaisuus. 

Kouvolan kaupunki esittää, että mikäli selvitysvelvollisen kunnan esitys selvitysalueesta poikkeaa kuntarakennetyöryhmän esityksestä, ao. kunnille varataan tilaisuus lausua asiasta.  

Sosiaali- ja terveydenhuollon palvelurakennetta koskevien linjausten osalta kaupunki esittää lausuntonaan seuraavaa:

Kouvola pitää sosiaali- ja terveyspoliittisen ministerityöryhmän ehdotuksia perusteltuina. Laaja perustaso sopii mainiosti Kouvolan kaupungin jo tekemiin toimenpiteisiin ja kehittämiseen yhtenä STM:n sote-kokeilualueena. Kouvolan väestöpohja 88.000 asukasta riittää hyvin laajan perustason järjestämisvastuuseen, myös taloudellisen kantokyvyn näkökulmasta. 

Kouvolassa sote-integraatiota lähdettiin kehittämään jo 1.1.2009 kuntien yhdistymisen myötä, kun terveyskeskuskuntayhtymä purettiin ja muodostettiin kuuden kunnan yhteinen perusturva. Perusturvan toimialaan liitettiin terveydenhuollon ja sosiaalitoimen palvelut. Erikoissairaanhoidon integrointia päästiin aloittamaan 1.1.2011, kun Kuusankosken aluesairaala irrotettiin sairaanhoitopiiristä (Carea) ja liitettiin kaupungin perusturvaan. Näin Kouvolan kaupungissa on toteutettu sosiaali- ja terveydenhuollon integraatio, kuten työryhmä esittää. 

Integrointia kaupungin muuhun toimintaan on jatkettu sivistys-, kulttuuri- ja liikuntatoimen suuntaan, kun kuluvan vuoden alusta muodostettiin integroidut hyvinvointipalvelut. Tällä muutoksella pyritään edelleen painottamaan kunnan laajaa hyvinvointiajattelua, terveyden ja sosiaalisen turvallisuuden edistämistä kunnan koko toimintakentän kautta. Tämä integraatio mahdollistaa myös työryhmän esittämän varhaisen puuttumisen sekä matalan kynnyksen palvelujen synnyttämisen yhteistyössä kolmannen sektorin kanssa. 

Kouvola näkee tärkeänä tämän laajan hyvinvointipalveluiden integraation myös pitkällä tähtäimellä. Palvelutarpeen kasvun hallinta on helpompaa kunnan omassa hallinnassa kuin esimerkiksi erottamalla sote-palvelut erilliseen kuntayhtymään/piirirakenteeseen. Kouvolan hyvinvointipalveluiden merkittävin kehittämishanke on nk. Ratamo1-hanke, jossa suunnitellaan uudenlaista hyvinvointipalveluiden palvelukokonaisuutta ja modernia toimintamallia tukevia uusia tiloja.

Kouvola täyttää vahvan peruskunnan kriteerit ja on valmis kantamaan sote-palveluiden laajennetun perustason järjestämisvastuun. Oman erikoissairaanhoidon tuotannon lisäksi Kouvola tulee hankkimaan erikoissairaanhoidon palveluita muilta palveluntuottajilta, mutta sosiaali- ja terveydenhuollon järjestämisvastuuta Kouvola ei näe mahdolliseksi siirtää minkään muun organisaation tehtäväksi. Kouvola ostaa erityistason erikoissairaanhoidon Helsingin yliopistollisen keskussairaalan erityisvastuualueelta. Tässä yhteydessä myös arvioidaan erikoissairaanhoidon maakunnallinen työnjako. Kouvolan terveyskeskus on myös Helsingin yliopiston opetusterveyskeskus. Tulevaisuudessa tarvitaan konkreettista yhteistyötä mm. erikoislääkärikoulutuksessa, päivystyksen järjestelyissä sekä kliinisissä tukipalveluissa (tietojärjestelmät, laboratorio, apteekki, kuvantaminen).

Lisätietoja: Hallintojohtaja Jari Niemelä, puh. 02061 58651, jari.niemela(a)kouvola.fi ja terveysjohtaja Kati Myllymäki, puh. 02061 54681, kati.myllymaki(a)kouvola.fi.

Kaupunginjohtajan ehdotus: 

Valtiovarainministeriölle annetaan edellä ehdotetut lausunnot.

Tämän asian osalta pöytäkirja tarkastetaan kokouksessa.

Kaupunginhallituksen päätös: 

Päätösehdotus hyväksyttiin.

Asia viedään kaupunginvaltuustolle tiedoksi.

Tämän asian osalta pöytäkirja tarkastettiin kokouksessa.

____________

Otteen oikeaksi todistaa

Kouvolassa 7.3.2013

Hallintosihteeri	Teija Kiviranta

Jakelu	Valtiovarainministeriö